De røde Prince-pakker og de blå pakker Kings skal snart være fortid. I hvert fald hvis det står til Socialdemokraterne, som vil forbyde de farvestrålende pakker. For fremtiden skal alle cigaretpakker være helt neutrale, uden logo, og kedelige, så de ikke lokker kunderne, lyder det fra sundhedsordfører Flemming Møller Mortensen (S).

- Cigaretpakkerne er bestemt ikke neutrale i dag. De er meget farvestrålende. Hvis man i stedet laver pakkerne neutrale, kun med advarselsskilte, så er de ikke længere så genkendelige og synlige. Reklamens magt er rigtig stor, og den vil vi gerne fjerne for at medvirke til, at flere holder op med at ryge, siger Flemming Møller Mortensen.

Han mener, det er oplagt at indføre stramningen nu, fordi Danmark samtidig skal gennemføre et EU-direktiv om ændring af tobakspakkerne.

DF: Noget pjat

Direktivet betyder, at 65 procent af cigaretpakkerne fra maj skal udgøres af billeder og tekst, der advarer mod rygning. Og advarslerne skal bringes øverst på pakkerne.

Derfor er der ikke behov for yderligere tiltag i forhold til indpakningen, mener Venstre.

- Fra at 65 procent af cigaretpakkerne er dækket og så til at have pakkerne helt neutrale, er der altså meget langt. Jeg mener ikke, at neutrale pakker vil få folk til at holde op med at ryge, bare fordi der ikke er logo på, siger Venstres sundhedsordfører, Jane Heitmann.

Dansk Folkeparti kalder Socialdemokraternes forslag for noget pjat.

- Lad nu rygerne være i fred. Brug i stedet kræfterne til at undersøge, hvad det er, der får de unge til at ryge, siger sundhedsordfører Liselott Blixt (DF).

Heller ikke Det Konservative Folkeparti støtter forslaget.

- Jeg kan ikke se, hvad det skulle have af effekt. Hvad er så det næste? Fedme udgør jo et næsten lige så stort sundhedsproblem som rygning. Skal vi så også til at lovgive om, hvordan Marabou pakker deres chokolade ind. Nej, det er ikke en opgave for staten, siger sundhedsordfører Mette Abildgaard (K).